30.12.2022
SK
Úradný vestník Európskej únie
C 498/5
29.
Víta výzvu predsedníčky Európskej komisie na väčšiu solidaritu medzi generáciami a poukazuje na svoju vedúcu úlohu pri zapájaní mladých ľudí a mládežníckych organizácií do formovania budúcnosti Európy, najmä vypracovaním charty EÚ o mládeži a demokracii. 30.
Berie na vedomie, že v rokoch 2011 – 2020 sa na všetkých politických úrovniach od miestnej až po celoštátnu zvýšil podiel zvolených žien, ale vyjadruje poľutovanie nad tým, že stále predstavujú len tretinu zvolených politických zástupcov na všetkých úrovniach.
V roku 2021 sa v EÚ len v 16 z 285 regionálnych zhromaždení dosiahla parita zvolených kandidátov.
VR uznáva, že takisto ani zďaleka nemá vyvážený počet členov a členiek, a očakáva, že členské štáty sa týmto aspektom budú zaoberať.
V tejto súvislosti začne úvahy o tom, ako dosiahnuť väčšiu účasť žien na jeho práci a ich väčší podiel na vedúcich miestach v ňom a v jeho zložení, a žiada členské štáty, aby organizovali iniciatívy zamerané na zlepšenie postavenia žien v miestnej a regionálnej politike s cieľom prekonať diskrimináciu v politike a odstrániť prekážky, ktoré ženy musia prekonávať, vrátane stereotypov. 31.
Naliehavo vyzýva členské štáty, aby za plnej účasti miestnych a regionálnych samospráv zaviedli všetky potrebné opatrenia na urýchlené dosiahnutie cieľa stanoveného v smernici EÚ o boji proti násiliu na ženách a domácemu násiliu.
Rovnako podčiarkuje, že je dôležité, aby všetky členské štáty EÚ ratifikovali Istanbulský dohovor, zmluvu Rady Európy, ktorej cieľom je vytvoriť komplexný rámec na celoeurópskej úrovni na ochranu žien pred všetkými formami násilia a predchádzať násiliu páchanému na ženách a domácemu násiliu, stíhať ho a zabraňovať mu. 32.
Domnieva sa, že úloha miest a regiónov ako zamestnávateľov, poskytovateľov a objednávateľov sociálnych služieb je kľúčová pre sociálnu súdržnosť, rodovú rovnosť a zamestnanosť v Európe.
Na zabezpečenie primeraného a účinného vplyvu opatrení pri vykonávaní akčného plánu k Európskemu pilieru sociálnych práv je potrebné intenzívne zapájať sociálnych partnerov, mestá a regióny do rozvoja a vykonávania iniciatív EÚ v sociálnej oblasti.
Európsky semester tu zohráva kľúčovú úlohu a miestna a regionálna úroveň musí stáť za svojimi rozhodnutiami a zodpovedať za to, ako sa majú dosiahnuť spoločné ciele.
Územný rozmer a ciele OSN v oblasti udržateľného rozvoja by sa mali zahrnúť aj do reformy semestra. 33.
Podporuje výzvu Európskeho parlamentu a predsedníčky Európskej komisie zo správy o stave Únie, aby sa vytvoril konvent na revíziu zmlúv.
VR by mal byť doň plne zapojený, aby tak mohol reprezentovať miestnych a regionálnych volených zástupcov, a je jednoznačne odhodlaný podporovať koncepciu aktívnej subsidiarity a viac spolupracovať s regionálnymi parlamentmi a združeniami miestnych a regionálnych samospráv.
Viacúrovňové riadenie je nevyhnutnou súčasťou inkluzívneho a účinného rozhodovacieho procesu EÚ s osobitným dôrazom na regióny s legislatívnymi právomocami a ich legitímne právomoci.
V tejto súvislosti víta avizovaný zámer Európskej komisie začleniť zhromaždenia občanov a iné postupy participatívnej demokracie do tvorby politiky EÚ, pričom však poukazuje na úlohu demokraticky zvolených zástupcov, ktorí sa zodpovedajú svojim voličom, a zaväzuje sa zohrávať aktívnu úlohu v týchto procesoch. 34.
Má v úmysle navrhnúť konkrétne opatrenia na zohľadnenie územného rozmeru v európskych politikách pri dosahovaní celkového cieľa súdržnosti EÚ, a to aj so zreteľom na návrhy Konferencie o budúcnosti Európy a osobitné potreby pohraničných a okrajových regiónov. 35.
Poveruje svojho predsedu, aby Výročnú správu o stave regiónov a miest v EÚ a toto uznesenie postúpil predsedníčke Európskeho parlamentu, predsedníčke Európskej komisie a predsedovi Európskej rady, ako aj najvyšším predstaviteľom 27 členských štátov EÚ, a nabáda regionálnych a miestnych volených politikov v Európe, aby správu poskytli občanom a miestnym médiám.
V Bruseli 12. októbra 2022 Predseda Európskeho výboru regiónov Vasco ALVES CORDEIRO